Ǹtíé tē bod bə́sə̄ yā Yúda bə́ ngábə́ tə́lə̄ ósū Ńtondôbə, ai məndá mə́ bod mábán, biníngá bábán ai bɔ́n bábán. 14Ńdɔ ǹsīsīm Ńtondôbə ó ngázū ábə Yahaziel, mɔ́n Zakaryahu, mɔ́n Benaya, mɔ́n Yéiel, mɔ́n Matanya mǎn levíta yā bɔ́n bə́ Asaf, á zə̄zǎŋ ékóán. 15Nyé nâ: “Vógólan, ǎ Yúda ásə ai mína bátɔbɔ ǹnamǎ yā Yērúzalɛm, ai ǹkúkúmá Yosafat, éyə Ǹtondôbə a kɔ́bɔ ná: Mǐ bə́ mbáda, tə myǎnyaŋaban ású é mod etítíb bod nyɔ́, amú bítá bī byá sə́ kig éḿbyāān, bí nə́ bítá bí Zāmbá. 16Okídí, sǐgán, mǐ kə tóban[ 47 ] ai bɔ́, bâyi bɛ́d á mə̄bɛ́d mə́ Fūláwa, myǎyi bɔ́ kɔ̄b á məmaná mə́ ḿbígílí, á ńtōlē dzób yā ńkōd ńnǎm yā Yeruel. 17Myǎyǐ kig lúmǎn bītá, lə́dégán nyɔ́l, mǐ tə̄bə̄ á myə̄ə̄ŋ, mǐ yen mədɔ mə́ Ńtondôbə. Ǎ Yúda, ǎ Yērúzalɛm, mǐ bə́ mbáda, mǐ bə́ nyaŋaban, okídí kəlán tóban ai bɔ́, Ǹtondôbə a yi tɔbɔ ai mínā.” 18Ńdɔ Yosafat a ngalúi ǹló ai asú díé á sí ai Yúda ásə ai batɔbɔ ǹnamǎ yā Yērúzalɛm, bɔ́ bə́sə̄ bə́ ngábúdúbú á sí ósū Ńtondôbə, nə́ bâlugu nyé; 19ńdɔ bəlevítǎ yā ńkunda bɔ́n bə́ Kehatít ai ébá yā ńkundǎ bɔ́n bə́ Koréatit bə́ ngátəbə́ bətə́tə̄lə́ bə́ ngalugu Ǹtondôbə, Zambá Ísraɛ̂l, ai kíŋ dzābán ésə. 20Ńdɔ̄ bə́ ngákûn kódō á sí kíkídígi, bə́ kə́ á ńkōd ǹnǎm yā Tekoa. Á kwí bə́ ngákwí, ńdɔ Yosafat a ngátə́bə, nyé nâ: “Vógólán ma, ǎ Yúda ai batɔbɔ ǹnamǎ yā Yērúzalɛm ! Bián afidí ábə Ǹtondôbə Zambá wāān, eyɔ̌ŋ te mod ziŋ ǎ yǐ kig mína dɔ ! Bián afidí á bəprofɛ́d bóé eyɔ̌ŋ te myǎyi dɔ[48].” 21Ńdɔ a ngábɔ esɔ̌g ai bod, ńdɔ̄ a ngátɔ́b ébá báyəan yiá Ńtondôbə biá, ósū bod bítá, bə́ luugu nyé, bə́ dzə́məle m̀fúfúb átí díé, bə́ kɔ́bɔgɔ nâ: “Váán Ǹtondôbə ngǎŋ, amú ḿbaalán mətǐŋ wóe ó nə kōlé.” 22Á kali bə́ ngákali biá mətamán ai biá bí ólugú, ńdɔ Ǹtondôbə a ngáfudi bǒd mətsamán á zāŋ bɔ́n bə́ Amon ai Moab ai bǒd yā ńkǒl Séir, á bə́ ngásɔ́ á Yúda bə́ ngalúman bɔ́ a bɔ́.